Öösel ringi hiiliv *Jólakötturinn* (autor: kasutaja Triton ja Midjourney)
**Jõulukass** (islandi keeles *Jólakötturinn*, samuti *Jólaköttur*) on Islandi jõulufolkloorist pärit hiiglaslik tige kass, kes väidetavalt luurab jõuluajal ringi ja sööb inimesi, kes ei hangi enne jõululaupäeva uusi rõivaid. Loo teistes versioonides sööb kass lihtsalt uute riieteta inimeste toitu. Jólakötturinn on tihedalt seotud teiste Islandi folkloori tegelastega, keda peetakse koll Grýla ja tema poegade, jõulumeeste lemmikloomaks.

Ajalugu
-------

### Algupära

Jõulukassi esimene kindel mainimine pärineb 1862. aasta folkloorikogust, mille autor on Jón Árnason: "Íslenzkar þjóðsögur og æfintýri". Teoses kirjeldati kassi kui kurja elukat, kes kas sööb ära need, kes jõuludeks uusi riideid ei saanud, või sõi ära nende "jõululisa" (taluelanikele antav lisatoiduportsjon). Jón ei maininud kummagi loo allikat.

Sellest ajast alates on loo päritolu kohta välja pakutud kaks hüpoteesi. Ühe puhul viitab folklorist Árni Björnsson Jóni joonealusele märkusele, mis kasutab kõnekujundit "kassi riietamiseks". Sellest joonealusest märkusest ja kirjalike allikate puudumisest jõulukassi kohta enne Jóni kirjutisi järeldas Árni, et see fraas oli allikas, millest Jón koletise lõi. Teises hüpoteesis seostab arheoloog Guðmundur Ólafsson jõulukassi erinevate olenditega, mis teiste Euroopa traditsioonide kohaselt saatsid Püha Nikolaust. Guðmundur märkis, et mis tahes tüüpi folkloori allikaid ajaloos on tavaliselt vähe, nii et jõulukassi puudutavate kirjalike allikate puudumine pole kuigi eriline.

Jõulukassi kasutati traditsiooniliselt ähvardusena ja stiimulina, et talutöötajad lõpetaksid sügisel kogutud villa töötlemise enne jõule. Töös osalenuid premeeriti uute riietega, kuid kes ei saanud töödega enne valmis, ei saanud midagi ja langesid seega jõulukassi saagiks.

### "Jõulud on ligi"

Jõulukassi kinnistumine klassikalise Islandi jõulufolkloori osana toimus 1932. aastal, kui Jóhannes úr Kötlum avaldas oma luulekogu "Jólin koma" ("Jõulud on ligi"). Üks luuletusi kirjeldab Jólakötturinni, mille keskmes on samanimeline inimsööjakoletis, millest sai hiljem Islandi jõulupidustuste ja -kaunistuste tavaline osa.

Kuigi luuletus ei seostanud Jólakötturinni koletis Grýla, Leppalúði, või jõulumeestega, olid need olendid kogumiku teistes lugudes kirjeldatud. Seetõttu hakati neid hiljem omavahel seostama. 20. sajandi keskpaigaks peeti Jólakötturinni juba Grýla ning tema poegade lemmikloomaks. Mõnes hilisemas loos on Jólakötturinn nii sõnakuulmatu, et ainult väikseim jõulumees Stúfur suudab teda ohjes hoida ja ta ratsutab kassi turjal maapiirkonnas ringi.

Ingibjörg Thorbergs komponeeris 1970. aastate paiku mitu laulu Jóhannese luuletuse põhjal, nende hulgas ka ühe jõulukassist.

### Tänapäevane populaarsus

2008. aastal avaldas Islandi ingliskeelne väljaanne "The Reykjavík Grapevine" artikli jõulukassist; Seda on osaliselt seostatud kassi rahvusvahelise tuntusega, ja lugu Jólakötturist avaldati ning laiendati edaspidi mitmetes teistes artiklites.

2018. aastal püstitas Reykjavíki linn 5 m kõrge raudskulptuuri jõulukassist pühadekaunistuseks linna keskväljakul.

2023. aasta detsembris linastus Islandis film jõulukassist pealkirjaga "Þið kannist við..." ("Kas tead...", inglise keelde tõlgitud kui "Krampuss", sõnamäng saksa jõuluolendist Krampus ja ingliskeelsest sõnast kiisu ehk *pussycat*).

Vaata ka
--------

* Krampus
* Perchta

Viited
------

1. ↑  Ross, Alan S. C. (1937). "*Jólaköttur, Yuillis Yald* and similar expressions". *Saga-Book*. **12**: 1–18. JSTOR 48611938.
2. 1 2 3 4 5 6 7 8 9  Áki Guðni Karlsson (17. detsember 2020). "The Yule Cat". *Icelandic Folklore*. Originaali arhiivikoopia seisuga 25. märts 2023. Vaadatud 29. novembril 2023.
3. ↑  Björnsson, Árni (1983). *Í jólaskapi* [*In a Christmas Spirit*] (islandi).
4. ↑  Björnsson, Árni (2000). *Saga daganna* [*The History of Days*] (islandi).
5. ↑  "Jólakötturinn Og Uppruni Hans" [The Origin of the Christmas cat]. *Árbók Hins íslenzka fornleifafélags* (islandi): 111–120. Originaali arhiivikoopia seisuga 1. september 2020. Vaadatud 29. novembril 2023.
6. ↑  "The Yule Cat (Christmas in Iceland 2000)". Originaali arhiivikoopia seisuga 8. jaanuar 2005.
7. ↑  "Jólakötturinn". *Thjodminjasafn.is* (Icelandic). National Museum of Iceland. Originaali arhiivikoopia seisuga 22. detsember 2015.`{{cite web}}`: CS1 hooldus: tundmatu keel (link)
8. ↑  Magnússon, Haukur (10. detsember 2008). "The Christmas Cat". *The Reykjavík Grapevine*. Fröken Ltd. Originaali arhiivikoopia seisuga 8. detsember 2015. Vaadatud 28. novembril 2015.
9. ↑  Lewis, Danny (19. detsember 2016). "Each Christmas, Iceland's Yule Cat Takes Fashion Policing to the Extreme". Originaali arhiivikoopia seisuga 26. november 2023. Vaadatud 29. novembril 2023.
10. ↑  Dalrymple, Colin Arnold (27. november 2018). "From Iceland — Christmas Cat Cost Causes Controversy". *The Reykjavík Grapevine*. Fröken Ltd. Originaali arhiivikoopia seisuga 9. veebruar 2023. Vaadatud 29. novembril 2023.
11. ↑  "Allir sáttir á hryllilegri jólakattarmynd". *www.mbl.is* (islandi). Vaadatud 25. detsembril 2023.